
Abstract
Force components of European Gendarmerie Force – EUROGENDERFOR, in case gendarmerie forces with military status of the member countries, is based on national experience. An important aspect of the added value is the cooperation with other military and civil structures participating in the execution of specific missions. Also, international cooperation including cooperation European Gendarmerie Force is facilitated domestic peacetime structures with other structures armed forces or civilian police forces. The specialized training forces and their internal capabilities – the type armed and police – is another objective difference of the gendarmerie forces of other military or non military structures.
Peacekeeping operations are mandated European Gendarmerie Force both EU and UN, NATO, OSCE or other international agencies, except that European Gendarmerie Force offers a complementary tool in civilian crisis management capabilities of the EU.
The new Lisbon Treaty, as the overall target in 2010 (Headline Goal 2010) designed for the European Union can use civilian and military, the joint disarmament, the humanitarian and rescue missions, provide advice and assistance in military issues, but most importantly, the task of conflict prevention and peacekeeping, including missions to restore peace and post-conflict stabilization operations.
European Gendarmerie Force is not identified as a structure of the European Union, but rather as an instrument of it.
1. Introducere
Nevoia existentă la nivel internaţional, cu precădere în cadrul structurilor de comandă din organismele internaţionale, de a implica activ şi alte forţe cu specific militar, de genul Forţei de Jandarmerie Europeană, derivă din lipsa expertizei componentelor militare în materia specifică a activităţii poliţieneşti.
Forţele componente ale FJE, în speţă forţele de jandarmerie cu statut militar ale ţărilor membre, se bazează pe experienţa naţională. Un aspect important cu privire la plusul de valoare îl reprezintă cooperarea cu celelalte structuri militare, dar şi civile, care participă la executarea misiunilor specifice. În acest sens, cooperarea internaţională a FJE este facilitată inclusiv de cooperarea internă pe timp de pace a structurilor de jandarmerie cu alte structuri armate şi/sau de poliţie. Pregătirea specializată a forţelor şi capabilităţile interne ale acestora  – de tip armat şi de poliţie – reprezintă o altă diferenţiere obiectivă a forţelor de jandarmerie de alte structuri militarizate sau nonmilitarizate.
Reperele acţionale ale structurilor de jandarmerie sunt, cu diferenţe minore, apropiate de cele ale poliţiilor civile, cu menţiunea că primele au atribuţii pe linie militară, care pot, de asemenea, facilita în cazul apariţiilor unor crize de orice natură, transferul către normalitate. Poliţiile civile pot beneficia în acest caz de sprijinul şi experienţa forţelor de jandarmerie cu statut militar care facilitează translaţia de la faza militară la faza civilă a crizelor. Pe timpul fazelor de tranziţie, forţele de jandarmerie ştiu să evite situaţiile oscilante între pace şi război, favorizând în acest mod accesul la starea de normalitate şi la un mediu de securitate stabil. Jandarmeria, ca forţă de poliţie cu statut militar, apare în acest context ca singura viabilă pentru a asigura în condiţii normale faza de translaţie, astfel încât să accelereze demilitarizarea şi normalizarea zonei de criză.
În ceea ce priveşte operaţiunile internaţionale de menţinere a păcii, forţele de jandarmerie sunt considerate a fi mai bine adaptate pentru a executa şi misiunile de tip poliţie. Spectrul larg al tipurilor de misiuni executate, permite structurilor de jandarmerie să fie prezente în situaţii în care forţele civile de poliţie şi-au pierdut credibilitatea în rândul populatiei sau nu pot interveni datorită insuficienţei numerice, a pregătirii sau a metodologiilor de intervenţie unde se pune accent pe controlul mulţimilor.
Un alt argument cu privire la necesitatea forţelor de jandarmerie în situaţii de criză, se bazează şi pe avantajul că acestea pot utiliza mijloace militare într-un context civil. Fiind organizate pe principii militare, forţele de jandarmerie pot fi rapid desfăşurate (în termen de 30 de zile cu  de până la 800 de jandarmi), pot fi plasate sub comandă militară, pot lucra într-un de mediu militar şi sunt capabile să se susţină inclusiv din punct de vedere logistic. Aceste caracteristici speciale, fac ca tendinţa internaţională să prefere şi să adopte această opţiune tocmai aptitudinii acestora de a combina capacităţile pe linie de poliţie cu cele specifice în situaţii de criză, în circumstanţe exigente şi eventual sub comandă militară.
FJE poate executa toate tipurile de operaţii: de prevenire a conflictului, de realizare a păcii, de menţinere a păcii, de impunere a păcii, de construire a păcii sau umanitare. Misiunile specifice pentru forţele de jandarmerie privesc executarea misiunilor de restabilire şi menţinere a ordinii publice, supravegherea şi consilierea unei poliţii locale în activitatea sa obişnuită, conducerea procesului de supraveghere a controlului de trafic ilicit, executarea misiunilor de poliţie de frontieră, de protecţie apropiată, de investigaţie judiciară pentru urmărirea infractorilor şi transferul lor sub autorităţile judiciare competente.
Operaţiunile de menţinere a păcii ale FJE pot fi mandatate atât de Uniunea Europeană, cât şi de ONU, NATO, OSCE sau alte organisme internaţionale, cu menţiunea că FJE oferă un instrument complementar în capacităţile de gestionare a crizelor civile ale UE.
2. Aspecte generale cu privire la capacităţile strategice ale Uniunii Europene în domeniul securităţii.
În ultimii ani, comunitatea internaţională, în general şi UE cu precădere în spaţiul european, şi-au canalizat eforturile spre dimensiunile strategice cu privire la securitatea statelor. Astfel securitatea, ca şi concept strategic, a devenit o prioritate. Politicile în materie de securitate, dar şi de justiţie, sunt astfel elaborate, tocmai pentru a proteja valorile libertăţii într-un stat de drept, acolo unde deja acesta este implementat, dar şi pentru a promova, prin instrumente specifice, construcţia şi consolidarea statutului de drept în spaţii unde crizele au generat o insuficienţă a democraţiei.
Punctul de plecare al acestor politici trebuie să îl constituie protecţia drepturilor fundamentale garantate de Convenţia europeană a drepturilor omului şi de Carta Drepturilor Fundamentale a Uniunii Europene[1].
În mediul de securitate actual statele membre UE, între care şi România, utilizează un instrument specific de acţiune interguvernamentală în domeniul securităţii – PESA[2] (Politica Europeană de Securitate şi Apărare), integrat în PESC (Politica Externă şi de Securitate Comună) – pentru a asigura o prezenţă activă a UE la nivel internaţional. La baza acţiunilor UE pe acest plan se află Strategia Europeană de Securitate, adoptată în decembrie 2003, realizată pentru asigurarea compatibilităţii cu provocările actuale şi cu ambiţiile de actor global în domeniul asigurării securităţii şi stabilităţii în lume, asumat în ultimul timp de Uniunea Europeană.
O contribuţie importantă în sprijinul acestei viziuni, o constituie numeroasele misiuni de gestionare a crizelor – 22 în numai 6 ani, UE punând accent atât pe latura militară a implicării sale, cât şi pe cea civilă, mai ales în domeniul statului de drept[3].
Un alt aspect important în sfera securităţii şi creşterii eficienţei misiunilor UE de gestionare a crizelor, mai ales după Tratatul de la Lisabona, îl reprezintă extinderea ariei de acţiune a misiunilor, dincolo de cele existente, de tip umanitar şi de salvare, menţinere a păcii şi de management al crizelor, inclusiv impunerea păcii (cunoscute ca sarcini de tip „Petersberg”), prin includerea operaţiilor comune de dezarmare, furnizarea de asistenţă şi consiliere militară, prevenirea şi combaterea terorismului.
2.1.  Politica Externă şi de Securitate Comună
Politica Externă şi de Securitate Comună (PESC) desemnează un sistem de cooperare între statele membre UE în materie de politică externă şi securitate, constituind „pilonul doi” al Uniunii Europene. Obiectivul îl acestei politici îl constituie protejarea intereselor fundamentale ale statelor membre în materie de politică externă, independenţă şi securitate a Uniunii Europene, cu perspectiva realizării unei politici de apărare comună.
Politica Externă şi de Securitate Comună se bazează atât pe stabilitatea politică, cât şi pe cea militară, fiind în esenţă o politică centrată pe cooperare, renunţând-se astfel la metoda impunerii stării de stabilitate prin mijloace de confruntare. Altfel spus, constituie o metodă concretă de realizare a relaţiilor externe ale Uniunii Europene.
Principalele linii directoare ale Pilonului II (PESC) privesc cooperarea,  menţinerea păcii, observatorii electorali şi trupele comune de intervenţie, drepturile omului, democraţia, asistenţa acordată statelor terţe (ca politică externă) şi politica europeană de securitate şi apărare, dezarmarea, aspectele economice ale dezarmării, sistemul european de securitate, traficul de droguri, traficul de arme, traficul de fiinţe umane, terorismul, infracţiunile împotriva minorilor, crima organizată, corupţie şi coruptibilitatea (ca politică de securitate).
PESC – OBIECTIVELE ACTUALE:
ü      apărarea valorilor comune, a intereselor fundamentale şi a independenţei Uniunii;
ü      întărirea securităţii Uniunii şi statelor membre sub toate formele;
ü      menţinerea păcii şi întărirea securităţii internaţionale, conform principiilor Cartei O.N.U., a principiilor Actului final de la Helsinki şi a obiectivelor Cartei de la Paris;
ü      promovarea cooperării internaţionale;
ü      dezvoltarea şi întărirea democraţiei şi a statului de drept şi respectarea drepturilor omului şi a libertăţilor fundamentale.
PESC – PRINCIPALELE INSTRUMENTE:
ü      poziţiile şi acţiunile comune;
ü      armonizarea poziţiilor statelor membre în cadrul organizaţiilor internaţionale;
ü      demersuri şi misiuni exploratorii;
ü      asocierea unor instrumente diplomatice cu altele economice;
ü      schimbul permanent de informaţii între statele membre în chestiuni de politică internaţională.
 
2.2. Politica Europeană de Securitate şi Apărare
La Summit-ul NATO de la Berlin din 1996 s-a decis crearea unei Politici Europene de Securitate şi Apărare, un „pilon” european în cadrul NATO, ce permitea ţărilor europene să acţioneze militar acolo unde NATO ar fi fost limitată. Pentru aceasta, UE avea posibilitatea de a utiliza capabilităţile militare ale NATO[4].
PESA a fost definită şi dezvoltată p bazele provocărilor şi ameninţărilor evaluate la nivelul anilor ’90, iar în acest moment PESA nu implică crearea unei armate europene, evoluând într-o manieră compatibilă şi coordonată cu NATO[5].
PESA  – ELEMENTE COMPONENTE:
ü      Agenţia Europeană de Apărare (European Defence Agency – EDA);
ü      Forţa de Reacţie Rapidă Europeană (European Rapid Reaction Force – ERRF);
ü      Forţa de Jandarmerie Europeană (European Gendarmerie Force – EGF);
ü      Grupurile de luptă ale UE (European Union battle groups);
ü      Institutul UE pentru Studii de Securitate (European Union Institute for Security Studies – EUISS)
PESA  – DOMENII  DE ACŢIUNE:
ü      misiuni umanitare şi de evacuare;
ü      misiuni de menţinere a păcii;
ü      misiuni de forţe luptătoare pentru gestionarea crizelor;
ü      misiuni de dezarmare;
ü      misiuni de consiliere şi asistenţă militară;
ü      misiuni de prevenire a conflictelor;
ü      operaţiuni de stabilizare la finele conflictelor;
ü      Instrumentele gestionării civile şi militare a crizelor.
2.3. Impactul Tratatului de la Lisabona
Tratatul de la Lisabona are valenţe internaţionale, convenit şi ratificat de statele membre suverane care sunt de acord să pună în comun o parte din suveranitatea lor, în favoarea cooperării supranaţionale. Tratatul de la Lisabona subliniază faptul că UE reflectă dorinţa statelor membre şi a cetăţenilor săi şi că puterile sale îi sunt conferite de aceste ţări. Prin Tratat nu se aduce atingere naturii fundamentale a UE, ci se introduce o serie de inovări instituţionale majore, care conferă Uniunii mai multă putere şi eficienţă. Acest lucru nu este în detrimentul statelor membre, ci în beneficiul acestora.
Conform Tratatului de la Lisabona, UE completează acţiunea statelor membre când acestea nu-şi pot îndeplini singure obiectivele[6]. Tratatul de la Lisabona (cu denumirea în engleză: Treaty of Lisbon amending the treaty on European Union and the treaty establishing the European Community[7]) defineşte în concreto rolul Uniunii Europene în sfera politicii externe şi de securitate comune. Misiunile pe care UE le va întreprinde în afara teritoriului său vor avea ca scop menţinerea păcii, prevenirea conflictelor şi consolidarea securităţii internaţionale în contextul Cartei Naţiunilor Unite.
Tratatul extinde rolul UE, incluzând operaţiunile de dezarmare, consiliere şi asistentă militară şi contribuirea la refacerea stabilităţii în urma conflictelor. Astfel, se creează posibilitatea unei cooperări consolidate între statele membre care doresc să colaboreze mai strâns în sfera apărării. Cu toate acestea, orice stat membru are dreptul de a se opune unor astfel de operaţiuni. Toate contribuţiile vor fi întotdeauna pe bază voluntară şi niciun stat membru nu poate fi obligat însă să participe la astfel de operaţiuni[8].
De asemenea, se prevede ca statele membre să pună la dispoziţia UE capacităţile civile şi militare necesare pentru punerea în aplicare a politicii de securitate şi apărare comune şi stabileşte rolul Agenţiei Europene de Apărare.
Tratatul introduce o clauză de solidaritate (cu caracter voluntar) atunci când un stat membru este victima unui atac terorist sau a unui dezastru natural sau de origine umană şi conţine noi dispoziţii importante privind consolidarea capacităţii UE de a combate criminalitatea transfrontalieră internaţională, imigraţia ilegală, traficul de persoane, arme şi droguri.
Tratatul de la Lisabona[9] introduce şi o bază juridică pentru ajutorul umanitar internaţional[10]. Această prevedere pune accent pe aplicarea principiilor dreptului internaţional şi a principiilor imparţialităţii, neutralităţii şi nediscriminării. De asemenea, se prevede constituirea unui Corp voluntar european de ajutor umanitar.
Tratatul de la Lisabona modifică Tratatul privind Uniunea Europeană şi Tratatele CE (fără a le înlocui) şi pune la dispoziţia Uniunii cadrul legal şi instrumentele juridice necesare pentru a face faţă provocărilor viitoare şi pentru a răspunde aşteptărilor cetăţenilor. Sub aspectul securităţii şi apărării comune, Tratatul priveşte Uniunea Europeana sub patru dimensiuni[11]:
ü      o Europă mai eficientă (o viaţă mai bună pentru europeni) – ameliorează capacitatea UE de a acţiona în diverse domenii de prioritate majoră pentru Uniunea de azi şi pentru cetăţenii săi – precum libertatea, securitatea şi justiţia (combaterea terorismului sau lupta împotriva criminalităţii);
ü      o Europă a drepturilor, valorilor, libertăţii, solidarităţii şi siguranţei promovează valorile Uniunii, introduce Carta drepturilor fundamentale în dreptul primar european, prevede noi mecanisme de solidaritate şi asigură o mai bună protecţie a cetăţenilor europeni. în ceea ce priveşte Siguranţa, Uniunea beneficiază de o capacitate extinsă de acţiune în materie de libertate, securitate şi justiţie, ceea ce aduce avantaje directe în ceea ce priveşte capacitatea sa de a lupta împotriva criminalităţii şi terorismului. Noile prevederi în materie de protecţie civilă, ajutor umanitar şi sănătate publică au, de asemenea, obiectivul de a întări capacitatea Uniunii de a răspunde la ameninţările la adresa securităţii cetăţenilor europeni;
ü      o Europă ca actor pe scena internaţională – instrumentele de politică externă de care dispune Europa sunt regrupate atât în ceea ce priveşte elaborarea, cât şi adoptarea noilor politici. Tratatul de la Lisabona oferă Europei o voce mai clară în relaţiile cu partenerii săi din întreaga lume. Evoluţia politicii europene de securitate şi apărare se va realiza păstrând unele modalităţi decizionale specifice, facilitându-se totodată o cooperare consolidată în cadrul unui grup mai mic de state membre;
ü      o Europă mai democratică şi mai transparentă – priveşte rolul cetăţenilor europene şi parlamentele naţionale în ceea ce priveşte procesul de decizie.
 
Misiunile în cadrul cărora Uniunea poate recurge la mijloace civile şi militare, includ acţiunile comune în materie de dezarmare, misiunile umanitare şi de evacuare, misiunile de consiliere şi de asistenţă în probleme militare, misiunile de prevenire a conflictelor şi de menţinere a păcii, misiunile forţelor de luptă pentru gestionarea crizelor, inclusiv misiunile de restabilire a păcii şi operaţiile de stabilizare după încetarea conflictelor. Toate aceste misiuni pot contribui la combaterea terorismului, inclusiv prin sprijinul acordat ţărilor terţe în combaterea terorismului pe teritoriul acestora[12].
Uniunea Europeană respectă egalitatea statelor membre în raport cu tratatele, precum şi identitatea lor naţională, inerentă structurilor lor fundamentale politice şi constituţionale, inclusiv în ceea ce priveşte autonomia locală şi regională. Aceasta respectă funcţiile esenţiale ale statului şi, în special, pe cele care au ca obiect asigurarea integrităţii sale teritoriale, menţinerea ordinii publice şi apărarea securităţii naţionale. Cu toate acestea, securitatea naţională rămâne responsabilitatea exclusivă a fiecărui stat membru[13].
 
3. Forţa de Jandarmerie Europeană. Contextul European favorabil creării Forţei de Jandarmerie Europeană.
În calitate de instrument al Uniunii Europene specializat în gestionarea crizelor, Forţa de Jandarmerie Europeană (EUROGENDFOR) se implică activ în misiunile civile şi operaţiunile militare desfăşurate la nivel internaţional, ceea ce reprezintă o formă de aplicare a priorităţilor europene de securitate şi apărare stabilite prin intermediul Politicii Europene de Securitate şi Apărare[14].
În vederea implementării şi dezvoltării prevederilor PESC, instituite prin Tratatul de la Maastricht din 1992, dar şi ale prevederilor Deciziei Consiliului European de la Koln din 1999 privind „capacitatea UE de a derula acţiuni autonome, susţinute de forte militare credibile, instrumente de decizie corespunzătoare şi disponibilitatea de a le folosi pentru a răspunde la crize internaţionale, fără a aduce vreun prejudiciu Organizaţiei Tratatului Atlanticului de Nord”, dezvoltate ulterior prin Politica Europeană de Securitate şi Apărare – PESA şi Strategia de Securitate a UE, care prin Obiectivul Global 2010 (Headline Goal 2010) vizează punerea la dispoziţia UE a unui „pachet de forţe şi capabilităţi care sa permită derularea de către Uniune a misiunilor de tip Petersberg”.
Conform prevederilor articolului 3 din  Tratatul Forţei de Jandarmerie Europeană, încheiat la Velsen, în Olanda, la 18 octombrie 2007, FJE/EUROGENDERFOR[15] „reprezintă Forţa de Poliţie Multinaţională cu statut militar compusă dintr-un Comandament Permanent şi Forţele desemnate de părţi ca urmare a transferului de autoritate”. Acest Tratat, semnat în Olanda de către Regatul Spaniei, Republica Franceză, Republica Italiană, Regatul Olandei şi Republica Portugheză a pus bazele existenţei EUROGENDERFOR.
FJE răspunde necesităţii de a efectua rapid tot spectrul de acţiuni privind securitatea civilă, fie pe cont propriu sau în paralel cu intervenţia militară, prin asigurarea unui instrument multinaţional şi eficient. De asemenea, facilitează manipularea de care au nevoie forţele de poliţie pentru gestionarea situaţiilor de criză, profitând de experienţa deja acumulată în misiunile de menţinere a păcii. Este în măsură să acţioneze independent sau în cooperare cu alte componente ale operaţiunilor de stabilizare din diverse regiuni de instabilitate de pe glob, capabilă de a fi plasată sub comandă civilă şi militară, aptă să acţioneze specializat pentru executarea întregului spectru al misiunilor de poliţie. Forţa de Jandarmerie Europeană este constituită din forţe de tip jandarmerie, puse la dispoziţie de către statele membre în mod voluntar, conform Declaraţiei de Intenţie semnată la Noordwijk, la 17 ianuarie 2004 şi a Tratatului Forţei de Jandarmerie Europeană[16].
FJE vizează o detaşare coerentă şi coordonată a forţelor de poliţie a UE, cu un statut de poliţie militară şi puteri depline, este pusă la dispoziţia UE, dar poate fi, de asemenea, pusă şi la dispoziţia ONU, OSCE, NATO sau altor organizaţii internaţionale sau coaliţii ad-hoc. Astfel, ea este concepută ca un instrument poliţienesc integrat cuprinzând astfel funcţia poliţienească de o manieră globală şi regrupând ansamblul misiunilor care îi sunt atribuite[17].
Trebuie înţeles că EUROGENDERFOR[18] nu se identifica ca o structură a Uniunii  Europene, ci mai degrabă ca un instrument al acesteia.
1. Diferenţele de ordin valoric dintre Forţa de Jandarmerie Europeană şi Forţa de Poliţie Europeană (European Police Force).
Principalul argument[19], care adaugă plusul calitativ în favoarea FJE, este tocmai cooperarea multinaţională. Valoarea adăugată pe care FJE o poate oferi în domeniul  gestionarii crizelor internaţionale este dublă: este un instrument adecvat pentru a acţiona într-un mediu conflictual, în special în timpul misiunilor de înlocuire, precum şi are capacitatea de desfăşurare rapidă. De asemenea, există şi alte argumente:
ü      este capabilă să desfăşoare rapid (în termen de 30 de zile) o misiune de poliţie interoperabilă cu o capacitate de până la 800 de jandarmi;
ü      este capabilă, pe baza valorilor, aptitudinilor şi exerciţiilor comune, să realizeze mai multe misiuni de poliţie  în circumstanţe exigente şi sub comandă militară;
ü      activităţile de culegere şi analiza a informaţiilor sunt direcţionate pentru a oferi un răspuns eficient în combaterea activităţilor de tip criminal;
ü      poate executa tot spectrul de misiuni cu privire la ordinea şi siguranţa publică, astfel încât să accelereze demilitarizarea şi normalizarea zonei de criză;
ü      este capabilă şi dispusă să efectueze toate tipurile de misiuni de poliţie, inclusiv misiunile de înlocuire şi sprijin;
ü      oferă condiţii pentru înbunătăţirea interoperabilităţii forţelor FJE, între forţele FJE şi forţele de poliţie, prin programe specifice de pregătire;
ü      este capabilă să fie integrata într-un organism militar de gestionare a crizelor;
ü      este concepută pentru a fi desfăşurată rapid datorită CIMIN şi unităţii sale logistice;
ü      oferă un instrument complementar în capacităţile de gestionare a crizelor civile ale UE;
ü      plusul de valoare datorat experienţei în executarea tuturor tipurilor de misiuni de poliţie;
ü      obiectivul FJE de a avea unităţi integrate, pregătirea specializată şi statutului personalului.
 
Modul prin care FJE este legată de Uniunea Europeană
FJE este legată de Uniunea Europeana în cinci moduri[20]:
1. este, în primul rând, o forţă aflată la dispoziţia UE;
2. este capabilă să se desfăşoare şi sa devină operaţională şi prin  pre-unităţi de poliţie organizate[21], care sunt apte pentru misiuni de înlocuire şi sprijin  în mod rapid;
3. capacităţile FJE se identifică cu prezentele concepte UE privind gestionarea situaţiilor de criză (şi cu referire la conceptul de SPU – Unităţile de Poliţie Integrate[22]);
4. este alcătuită în principal din aceleaşi forţe participante şi semnatare a Actului Final de la Helsinki cu privire la gestionarea crizelor civile;
5. participanţii la FJE pot fi toate statele membre UE.
Nivelul strategic şi politic
Forţa de Jandarmerie Europeană este pusă la dispoziţia Uniunii Europene să efectueze misiuni de poliţie în operaţiuni de gestionare a crizelor, în conformitate cu principiile stabilite de Consiliul European de la Santa Maria de Feira şi Nisa. Dacă FJE este desfăşurată în interesul UE, Comitetul Politic şi de Securitate al UE (Political and Security Committee of the EU CPSU) îşi asumă controlul politic şi conducerea strategică.
De asemenea, FJE poate fi pusă la dispoziţia ONU, OSCE, NATO sau altor organizaţii internaţionale şi coaliţii ad-hoc.  În cazul unei cereri exprese, CIMIN decide în unanimitate, dacă este posibilă participarea FJE la operaţiuni. Contribuţia la FJE de către ţările participante, este o responsabilitate naţională.
Dacă FJE desfăşoară acţiuni sub responsabilitatea politică a unui alt organism internaţional sau a unei coaliţii ad-hoc, măsurile strategice vor fi elaborat şi decise între CIMIN şi organizaţia care răspunde.
Mandatul pentru executarea misiunilor va fi dat întotdeauna pe baza unei baze legale neechivoce. De obicei, mandatul se va baza pe dispoziţiile Rezoluţiilor Consiliului de Securitate ONU, pe interesele politice din UE sau ale altor organizaţii internaţionale, care sunt responsabile în domeniul gestionării crizelor.
 
Nivelul tactic
FJE va acţiona în conformitate cu conceptele operaţionale elaborate de către UE în ceea ce priveşte desfăşurarea aşa-numitelor Unitatea de Politie Integrate (IPU – Integrated Police Unit), şi include în mod obligatoriu cele 3 mari structuri: gruparea operativă, structura de jandarmi specializată şi cea de sprijin logistic. FJE poate fi desfăşurată rapid (inclusiv cu desfăşurarea Statului Major) cu număr de până la 800 de jandarmi, pe baza unui preaviz de 30 de zile.
Misiunile şi responsabilităţile acţionale ale FJE
De principiu, FJE[23] poate executa misiuni în două domenii majore ale operaţiunilor de gestionare a crizelor: de înlocuire şi de consolidare a forţelor de poliţie locale.
În cazul în care forţele FJE sunt dislocate în teatre de operaţii, acestea trebuie să fie capabile să efectueze, printre altele, operaţiuni de sprijin în  lupta împotriva criminalităţii organizate şi, de asemenea, să fie în măsură să protejeze participanţii din alte misiuni civile.
În toate operaţiunile sale, FJE poate solicita sprijin politic din partea administraţiilor locale şi atunci când acţionează în interesul unui organism internaţional, de la un reprezentant al organismului internaţional care a emis mandatul. În plus, pentru a acţiona în situaţii conflictuale, FJE are nevoie de un mandat clar şi complet şi sa beneficieze de procedurile legale proprii zonei unde se acţionează, respectiv Codurile Penale şi de Procedura Penală[24], să se bazeze pe capacităţile de aplicare a legii ale magistraţilor şi instanţelor judecătoreşti, dar şi pe modalităţile eficiente de comunicare şi informare a publicului local. Administraţiile locale sau alţi actori din domeniu pot oferi informaţii de sprijin în scopul asigurării unor investigaţii securizate cu privire la criminali de război sau alte grupuri infracţionale organizate.
Trebuie înţeles că majoritatea operaţiunilor în care FJE se desfăşoară, sunt misiuni de poliţie (care se execută în cadrul mandatului unor organisme internaţionale, gen UE, ONU, OSCE, NATO sau alta coaliţie ad-hoc) fie pe cont propriu (întrucât misiunea încredinţată este specifică numai jandarmeriei) sau împreună cu alte forţele de poliţie sau militare. Prin deducere, acest lucru înseamnă că toate forţele de poliţie care doresc să ia parte la misiune, inclusiv FJE, trebuie să îndeplinească cerinţele stabilite de către organismul internaţional care a emis mandatul[25].
În ceea ce priveşte sprijinul necesar derulării operaţiunilor specific, FJE prin CIMIN, poate cere şi alte unităţi militare în scopul sprijinirii operaţiunilor de poliţie din domeniu sau de transport, de asistenţă medicală, de logistică etc. Contribuţia a oricărei alte forţe militare co-participante la operaţiune alături de FJE, finală trebuie să îndeplinească cerinţele stabilite de către FJE şi are nevoie de aprobarea CIMIN. Aceleaşi condiţii sunt valabile şi în cazul participării unor forte de politie cu statut civil la operaţiunile internaţionale ale  FJE.
FJE poate fi angajată inclusiv preventiv (în cazuri foarte bine identificate), în absenţa unei forţe militare desfăşurată în prealabil, iar în situaţii conflictuale poate acoperi toate aspectele unei operaţii de gestionare civilă a crizelor. în conformitate cu dispoziţiile „Concepţiei de Utilizare Operaţională a Forţei de Jandarmerie Europeană” este în măsură să intervină pe trei nivele de intensitate, respectiv:
1. gestionarea militară a crizei[26] – permite angajarea FJE în sprijinul forţelor militare pentru a desfăşura misiuni de restabilire şi menţinere a ordinii publice şi de politie judiciară;
2. faza de tranziţie[27] (criză de intensitate medie) – în care FJE asigura integral misiuni de restabilire a ordinii, dar şi de politie judiciara, permiţând în acest mod dezangajarea forţei militare;
3. faza teatrului de operaţii stabilizat[28] – FJE este capabilă să îşi execute misiunile sub autoritate civilă, să se integreze forţei de ordine internaţionale şi să efectueze acţiuni de cooperare cu autorităţile locale; FJE poate facilita predarea a responsabilităţilor către autorităţile civile şi agenţiile care participă la eforturile de co-operare, dacă este necesar.
În conformitate cu mandatul fiecărei operaţiuni, FJE poate efectua un spectru larg de misiuni[29] decurgând din capacităţile lor de poliţie, cum ar fi:
ü      executarea misiunilor de restabilire şi menţinere a ordinii publice;
ü      supravegherea şi consilierea unei poliţii locale în activitatea sa obişnuită, inclusiv în ceea ce priveşte investigaţia judiciară;
ü      conducerea procesului de supraveghere a controlului de trafic ilicit, executarea misiunilor de poliţie de frontieră şi celor de cercetare generală;
ü      executarea muncii de investigaţie judiciară, acoperind sfera depistării de acte de delincvenţă, urmărirea infractorilor şi transferul lor sub autorităţile judiciare competente;
ü      protecţia populaţiei şi a bunurilor şi restabilirea ordinii în cazul unor manifestaţii publice cu grad ridicat de risc;
ü      pregătirea la standarde internaţionale a ofiţerilor de poliţie locală;
ü      protecţia transporturilor speciale;
ü      asigurara protecţiei unor obictive şi instituţii importante;
ü      pregătirea instructorilor, în special în cadrul programelor de cooperare.
Componenta de poliţie ca principal argument al FJE. Pe baza experienţelor şi a doctrinelor dezvoltate la nivelul comunităţii internaţionale de securitate, în special ONU, NATO, UE, OSCE etc., în urma cărora succesul deplin al operaţiunilor de stabilizare se bazează în mare măsură pe interconexiunea componentelor acestora, dar şi pentru a preveni eventuale diferenţe semnificative sau disfuncţionalităţi dintre forţele civile şi forţele militare în privinţa organizării, capabilităţilor operaţionale, culturii de securitate etc., organismele internaţionale decidente menţionate reanalizează şi actualizează constant instrumentele aflate la dispoziţie. Astfel, în mediul de securitate actual, statele membre UE utilizează instrumente specifice de acţiune interguvernamentală în domeniu securităţii – Politica Europeană de Securitate şi Apărare) şi Politica Externă şi de Securitate Comună, tocmai pentru a asigura o prezenţă activă a UE la nivel International.
Conform Tratatului EUROGENDERFOR şi în calitate de instrument al Uniunii Europene specializat în gestionarea crizelor, Forţa de Jandarmerie Europeană se implică activ în misiunile civile şi operaţiunile militare desfăşurate la nivel european şi internaţional, ceea ce reprezintă o formă de aplicare a priorităţilor europene de securitate şi apărare stabilite prin intermediul Politicii Europene de Securitate şi Apărare.
Nevoia existentă la nivel internaţional, cu precădere în cadrul structurilor de comandă din organismele internaţionale, de a implica activ şi alte forţe cu specific militar, de genul Forţei de Jandarmerie Europeană, derivă din lipsa expertizei componentelor militare din alianţe/organisme internaţionale în materia specifică a activităţii poliţieneşti. Mai mult decât atât, actualmente, se dezvoltă premisele care vor permite integrarea acestor instrumente de specialitate în cadrul componentelor militare desfăşurate sau care vor fi desfăşurate în teatre de operaţii. Raţionamentul implicării Forţei de Jandarmerie Europeană în teatrele de operaţii, în special în misiunile de menţinere a păcii (peacekeeping operations) se bazează pe componenta de poliţie ca principal argument.
Un alt aspect important cu privire la desfăşurarea forţelor FJE în zonele de conflict, este că acestea vor putea fi investite cu competenţe executive în ceea ce priveşte securitatea şi ajutorul umanitar (din eventuale tabere de refugiaţi), competenţe care permit, în condiţii prestabilite, inclusiv utilizarea forţei.
Componenta de poliţie a FJE în operaţiunile internaţionale – ca atribut specific – include şi luarea masurilor specifice pentru asigurarea securităţii unor astfel de tabere, dar şi de protecţie a ajutoarelor umanitare şi a convoaielor de refugiaţi. Operaţiunile umanitare vor fi introduse progresiv, în conformitate cu caracteristicile specifice ale tipului de intervenţie internaţională.
5.Cooperarea în cazul desfăşurării în operaţiunile internaţionale.
Experienţele anterioare în sprijinul operaţiilor de pace, au subliniat faptul că misiunile de poliţie în gestionarea crizelor internaţionale, sunt instrumente esenţiale pentru prevenirea conflictelor şi consolidarea stabilităţii internaţionale.
Indiferent de tipologia operaţiunilor în care FJE este implicată, mandatul său va fi întotdeauna susţinut de o bază juridică bazată pe rezoluţiile Consiliului de Securitate al ONU, pe orientările politice din UE sau pe obligaţii acceptate unanim la nivel internaţional.
În acest sens, în funcţie de mandatul sau egida sub care se desfăşoară astfel de operaţiuni, cooperarea se va face cu:
ü      în misiunile sub egida UE – are controlul politic şi strategic, caz în care FJE prin CIMIN trebuie sa fie compatibila cu procedurile UE, iar cooperarea se poate face şi prin ambasadorii tarilor membre FJE;
ü      în misiunile sub egida ONU – cooperarea se face cu Consiliul de Securitate al ONU şi cu Departamentul pentru  Operaţiunile de Menţinere a Păcii (DPKO), prin intermediul Secretariatului General;
ü      în misiunile sub egida OSCE – cooperarea se face  cu Centrul de Prevenire a Conflictelor, prin intermediul Secretariatului General;
ü      în misiunile sub egida NATO – cooperarea se face Statul Major International NATO.
Principalii factori care pot determina desfăşurarea FJE în misiunile specifice de gestionare a crizelor. Trebuie amintit faptul ca principalul scop al FJE este de a oferi un mediu de securitate sigur. Forţele FJE, în urma solicitării şi a mandatului primit, pot interveni în funcţie de factorii cu efect destabilizator, de genul:
ü        statul de drept nu funcţionează în mod corespunzător şi instituţiilor centrale de stat nu sunt în măsură să ofere un mediu sigur;
ü        forţele paramilitare şi/sau a grupurilor teroriste, precum şi cele de crimă organizată rămân active în punând în pericol eforturile comunităţii internaţionale de a stabiliza o anumită locaţie;
ü        încălcarea drepturilor omului, mai ales împotriva minorităţilor etnice;
ü        corupţia endemică;
ü        obstrucţionarea desfăşurării proceselor electorale în condiţii optime;
ü        situaţii care necesită ajutorul FJE pentru a restabili controlul asupra unui teritoriu naţional;
ü        nivel înalt de insecuritate criminalitate din cauza lipsei unor reguli de funcţionare a sistemului de drept; în special criminalitatea organizată, constituie un obstacol în calea eforturilor de a restabili un mediu sigur;
ü        este necesară înlocuirea forţelor de poliţie locale, în cazul în care acestea nu mai sunt capabile să asigure ordinea şi siguranţa publică sau dacă acestea sunt insuficient dotate sau pregătite;
ü        este nevoie de acţiuni specifice pentru controlul mulţimilor în vederea reinstaurării ordinii publice;
ü        se solicită sprijin pentru dezvoltarea sistemului de justiţie şi a capacităţilor de aplicare a legii, sprijin pentru activitatea magistraţilor şi instanţelor judecătoreşti în scopul asigurării unor investigaţii securizate cu privire la criminalii de război (sau alte grupuri infracţionale organizate) chemaţi să răspundă penal în faţa Curţilor de Justiţie sau Tribunalului Penal Internaţional.
 
Principalii factori care pot determina desfăşurarea FJE în operaţiunile umanitare
ü      existenţa unui conflict violent sau a unui dezastru natural care au provocat migrarea unui număr mare de persoane sau strămutarea refugiaţilor în alte zone;
ü      autorităţile locale nu sunt capabile să facă faţă consecinţelor conflictului sau dezastrului natural;
ü      insecuritate ridicată (în special jafurile) în zona de conflict sau calamitată care necesită o asistenţă corespunzătoare internaţională;
ü      infrastructurile critice naţionale sunt puternic avariate;
ü      probleme mari pe linie de circulaţie pe toate liniile de transport;
ü      este nevoie de acţiuni specifice pentru controlul mulţimilor în vederea reinstaurării ordinii publice;
ü      este nevoie de acţiuni specifice de protecţie pentru bunurile şi personalul implicat în acţiunile umanitare;
ü      se solicită sprijin pentru activitatea de cercetare penală;
ü      se solicită asistenţă pe linie de medicină legală.
Prezenţa actuală a forţelor FJE în zonele de conflict:
ü      Misiunea “EUFOR Althea”: este misiunea militară cea mai importantă condusă de UE în Bosnia- Herţegovina, desfăşurată cu recurs la capabilităţile NATO. Nivelul forţei totale este de 6300 militari reprezentând contribuţii din partea a 22 state membre UE şi a 11 state terţe. Pe lângă responsabilităţile militare, EUFOR poate acţiona în sprijinul Reprezentantului Special al UE în Bosnia, prin susţinerea luptei împotriva crimei organizate, şi include Unitatea de Poliţie Integrată, plasată sub comandă militară. În prezent, misiunea “EUFOR Althea” din Bosnia- Herţegovina este principala misiune operaţională a FJE.
ü      Misiunea NATO de Pregătire a Poliţiei Afgane (NTM-A/NATO Training Mission in Afganistan): FJE participă oficial la aceasta misiune, după şedinţa CIMIN de la Paris din 15 decembrie 2009. FJE dispune pentru această misiune de efective de jandarmi (cca. 600 de militari) din Franţa, Italia, Olanda, Spania, Polonia, Lituania. România poate participa la această misiune cu militari jandarmi, după finalizarea procesului intern de ratificare a Tratatului FJE.
ü      Misiunea ONU de Stabilizare din Haiti (UN Stabilisation Mission in Haiti “MINUSTAH”): Consiliul Uniunii Europene anunţă oficial[30] pe 25 ianuarie 2010, posibilitatea ca UE, sub mandat ONU, să poată trimite efective de cel puţin 300 jandarmi din cadrul EUROGENDERFOR pentru susţinerea eforturilor privind pregătirea forţelor de poliţie haitiene.
Concluzii
Începând cu 1990, forţele de jandarmerie europene şi-au dezvoltat capacităţile de cooperare, scopul acestora fiind cel de integrare într-un sistem integrat de organizare tipic militară. Acest concept a fost lansat ca răspuns la eventualele crize internaţionale şi nu neapărat ca o concurenţă între forţele civile de poliţie şi forţele militare obişnuite.
În acest context, crearea Forţei de Jandarmerie Europeană–  EUROGENDERFOR/FJE, a fost un proces politic strategic, greu de implementat şi datorită diferenţelor semnificative dintre statele membre privind arhitectura şi relaţia lor cu Uniunea Europeană.
Urmare la acest proces, s-a urmărit ca FJE să poată acţiona într-un spectru larg de operaţiuni internaţionale. Astfel, Tratatul FJE, ca şi Declaraţia de Intenţie statuează expres acest concept, forţele de poliţie cu statut militar şi/sau forţele militare cu „anumite competenţe de poliţie” putând participa la desfăşurarea de astfel de operaţiuni.
Plusul de valoare de care FJE dispune în acest moment faţă de structurile civile de poliţie, permite inclusiv o foarte bună coordonare şi integrare, atât în componentele civile, dar mai ales în cele militare ale misiunilor internaţionale. Fiind pre-organizată, robustă şi având deja capacităţi de dislocare rapidă a aproximativ 800 de militari în 30 de zile, Forţa de de Jandarmerie Europeană este capabilă să-şi asume toate sarcinile de poliţie prin dispunerea în orice operaţiune a elementelor sale specializate.
Noul Tratat de la Lisabona, ca şi Obiectivul Global 2010 (Headline Goal 2010) urmăresc ca Uniunea Europeană să poată recurge la mijloace civile şi militare, la acţiuni comune în materie de dezarmare, la misiuni umanitare şi de evacuare, de consiliere şi de asistenţă în probleme militare, dar şi, cel mai important, la misiuni de prevenire a conflictelor şi de menţinere a păcii (inclusiv misiunile de restabilire a păcii şi operaţiile de stabilizare după încetarea conflictelor).
Forţa de de Jandarmerie Europeană/EUROGENDERFOR  nu se identifică ca o structură a Uniunii  Europene, ci mai degrabă ca un instrument al acesteia.

